b'\n_START_ARTICLE_\nMets\xc3\xa4stys ja Kalastus\n_START_SECTION_\nHistoriaa\n_START_PARAGRAPH_\nMets\xc3\xa4stys ja Kalastus -lehte\xc3\xa4 alkoi vuonna 1911 julkaista Suomen Mets\xc3\xa4stysyhdistys. Se oli toinen suomenkielinen mets\xc3\xa4styslehti vuonna 1906 perustetun Suomen mets\xc3\xa4styslehden ohella. Lehden ensimm\xc3\xa4inen p\xc3\xa4\xc3\xa4toimittaja oli er\xc3\xa4kirjailijana tunnettu A. E. Salmelainen ja h\xc3\xa4nen j\xc3\xa4lkeens\xc3\xa4 kilpa-ampuja Oscar Rosenqvist. Vuonna 1920 valtion tuki lehdelle lakkasi, mutta sen jatkuvuutta varmistivat yksityisin sijoituksin kirjailija Juhani Aho, Kalle Rikala, E. Hellevaara sek\xc3\xa4 Yrj\xc3\xb6 Yl\xc3\xa4nne, josta tuli lehden p\xc3\xa4\xc3\xa4toimittaja melkein 50 vuodeksi samalla kun h\xc3\xa4n toimi pitk\xc3\xa4\xc3\xa4n my\xc3\xb6s Suomen Kuvalehden toimitussihteerin\xc3\xa4. Innokas kalastaja Juhani Aho ehti olla lehden teossa mukana vain vuoden verran ennen kuolemaansa._NEWLINE_Vuonna 1939 Mets\xc3\xa4styksen ja Kalastuksen kustantajaksi tuli Otava, sitten Lehtiaitta ja  Valiolehdet ja vuodesta 1981 Yhtyneet Kuvalehdet Oy, nykyiselt\xc3\xa4 nimelt\xc3\xa4\xc3\xa4n Otavamedia Oy. Sotien j\xc3\xa4lkeen lehden levikki nopeasti kymmenkertaistui noin 20\xc2\xa0000 kappaleeseen. Lehti panosti jo varhain valokuvien k\xc3\xa4ytt\xc3\xb6\xc3\xb6n, ja etenkin v\xc3\xa4ripainatukseen siirrytty\xc3\xa4 1976 lehti tuli tunnetuksi korkealaatuisista luontokuvistaan._NEWLINE_Lehden julkaisijoita ovat olleet Suomen urheilukalastajain liitto, Suomen yleinen mets\xc3\xa4st\xc3\xa4j\xc3\xa4liitto ja Suomen mets\xc3\xa4stysyhdistys.'